RÖVID TÁJÉKOZTATÓ AZ MMK-BAN, OKTÓBER 8-ÁN MEGTARTOTT TITKÁRI ÉRTEKEZLETEN ELHANGZOTTAKRÓL, A GYMSMMK SZAKMAGYAKORLÓI SZÁMÁRA


2015. október 8-án titkári értekezlet volt az MMK-ban, amelyen közérdeklődésre számot tartó információk is elhangzottak, ezekről röviden:

· a 140 m2 alatti családi ház építése 2016-tól bejelentés köteles lesz, nem adnak ki rá építési engedélyt. 2016. január 1-ig kell kidolgozni az erre vonatkozó szabályozást, ill. az Építési és Mérnöki Tervezési Szolgáltatási Rendszert. A részletes kidolgozást a két kamara (építész és mérnök) együtt készíti.

· A 2015. évi LVII. törvény szabályozza az energetikai auditot, és azok tevékenységét, akik ilyen auditot végezhetnek. Bizonyos cégeknek kötelező lesz ilyen auditot végeztetniük 5 évenként; amelyik cég ezt nem végezteti el, az 10 millió Ft-os bírságra számíthat. Akik ilyen auditot akarnak végezni, azoknak 2015. december 5-ét követően vizsgát kell tenniük ahhoz, hogy a MEK nyilvántartásba vegye őket. A vizsga alól nem adható felmentés. A vizsgára előregisztráció alapján lehet jelentkezni, az MMK honlapján. A vizsgát is az MMK szervezi. Előtte felkészítő tanfolyamot is szerveznek (1 ill. 3 naposat), ezen azonban nem kötelező a részvétel. A regisztrációhoz díjat kell fizetni. Részletesebb tájékoztató az MMK honlapján, ill. az októberi Mérnökújság 14-19. oldalain található.

· A geodéziai tevékenységség végzéséről kormányrendelet tervezet született, a rendelet megjelenésekor indul az 5 éves továbbképzési periódus. A geodéták végzettségét újra kell majd vizsgálni. Miniszteri rendelet jelenik majd meg az igazgatási szolgáltatási díjakról. 

· Az oktatási témák életszerűbbek, hasznosabbak, praktikusabbak lesznek, ugyanis a jogi továbbképzés összetétele változik: az általános és szakterületi jogi rész aránya 50-50%-ra változik, és minden szakterületen visszaáll a szakterületi jogi rész.

A szakmai továbbképzés területén a 2016-os év szakmai anyagait ez év október végéig kell a tagozatoknak összeállítani, és ezt a témalistát fogják megköröztetni a területi kamaráknál. Ezután minden témához 3 előadót kell rendelnie a tagozatoknak.

· 2013-ban kellett regisztrálnia az MMK honlapján azoknak a cégeknek, amelyek főtevékenységként végeznek tervezést. Fontos, hogy ha a beruházások ellenőrzése során fény derül arra, hogy olyan cég tervezett, amely elmulasztotta a regisztrációt (amely ingyenes), azt a beruházás értékének 3%-ig bírságolhatják.

· október végétől jogsegély szolgálatot indít az MMK, amely a kamarai tagok számára ingyenes lesz. Kétheti rendszerességgel, 2 órában kerül majd sor rá, előzetes bejelentkezés alapján, személyes konzultáció formájában (kb. 20 perc/ügyfél időtartamban) Konkrét szerződésekre és okiratszerkesztésre nem vonatkozik a tanácsadás. Bővebb információ az MMK honlapján található.

· Kamarai kártya kibocsátását is tervezi az MMK, amely kvázi hatósági igazolványként funkcionál, minden kamarai tag kap ilyet, QR kódja lesz, amely tartalmazza a tag adatait. Szeretnének hozzá kedvezményeket is rendelni, ez ügyben folynak jelenleg tárgyalások nagyobb cégekkel. A kártya a területi kamarák titkárságán / vagy a továbbképzések alkalmával lesz majd átvehető.

